Iran weier VSA burgers toegang tot landBetogers buite John F Kennedy-lughawe in New York nadat twee Irakese reisigers verbied is om die VSA te betree (28 Januarie 2017) Foto: AP Photo/Craig Ruttle Die grense van die VSA sal vir 90 dae lank gesluit wees vir burgers van Iran, Irak, Soedan, Libië, Somalië en Jemen. As teenreaksie het Iran aangekondig sy grense word gesluit vir alle Amerikaanse burgers. Die minister van buitelandse sake in Iran het uit Teheran gesê sy land sal polities en juristies. Iran beweer honderde van sy burgers is reeds negatief geraak. Iran beweer ook dit tref nie net Moslemburgers nie, maar ook Christene. Verskeie Moslemlande is nie op die lys van lande wie se burgers nie meer toegang tot die VSA het nie. Tog kom daar van hierdie lande soos Turkye erge kritiek. Ook die Duitse bondskanselier, Angela Merkel, het haar ongelukkigheid met die verloop van sake uitgedruk. Duisende Duitse burgers met dubbele burgerskap kan tans nie na die VSA reis nie. Die rede is dan bloot omdat hul tweede burgerskap stam van een van die genoemde Moslemlande. SwissAir het verklaar verskeie van hul passasiers uit Switserland is voorgekeer nog voordat hulle na die VSA kon vertrek, omdat hulle dubbele burgerskap het van een van die genoemde lande. Na verskeie gesprekke tussen Switserland en die VSA, mag mense met dubbele burgerskap wel na die VSA reis, mits hulle met ´n geldige visum in hul Switserse paspoorte reis. Aansoeke vir visums vir alle burgers wat deur die verbod geraak is, kan enige tyd by die VSA se konsulaat in Bern gemaak word. Onder die Obama regering het die “Country Report on Terrorism 2015“ verskyn. Vier lande (Somalië, Irak , Libië en Jemen) wat tans deur die verbod geraak is, word as veilige hawens vir terroriste genoem. Drie lande (Iran, Soedan en Sirië) word as “borge” van terreur beskryf. Lande soos Saoedi-Arabië en Pakistan word ook in die verslag genoem.